Die Rubicon, sê MaxUniversiteit Stellenbosch. Foto: Facebook Hierdie brief is ŉ antwoord op Max du Preez se rubriek “US móét oor dié Rubicon” in Die Burger (14/11/2015). Ek neem aan meneer sluit die studente van die universiteit ook in. Ek kan nie namens die studente praat nie, nie eers die Afrikaanssprekende studente nie, maar ek kan namens myself praat. Meneer, ek stem saam dat ek (en ander wat hieroor met my saamstem) dié Rubicon moet oor, ek dink egter ons bedoelinge rondom dié gedagte is wêrelde van mekaar. Vir die mense wat nié die geskiedenis agter die Rubicon-gesegde ken nie, hier is ŉ kort opsomming: Julius Caesar, ŉ uiters suksesvolle generaal in die Romeinse leër, se suksesse was van só ŉ aard dat konsul Pompeius gevoel het dit plaas hom in ŉ slegte lig. Hy was immers die heerser van die Romeinse Ryk en Caesar die generaal. Pompeius het toe deur middel van die senaat Caesar beveel om uit tree en terug te keer na Rome. Caesar het egter geweier en besluit om Rome binne te val met sy legioen. Tussen Caesar en Rome was die Rubicon-rivier. Sy aanval op Rome het ŉ burgeroorlog tot gevolg gehad, ŉ oorlog wat hy gewen het en ŉ diktatorskap tot gevolg gehad het. Snaaks hoe bekend hierde verhaal klink, nie waar nie? Wel mnr. Du Preez, ek gaan óók die Rubicon oorsteek. Die verskil is egter ek wil nie ŉ demokrasie met ŉ diktatorskap vervang nie, en ek wil ook nie ŉ gewapende stryd voer nie. Maar ek wil en gaan wel ŉ stryd voer. My stryd gaan egter wees om my taal se plek in ons “demokrasie” te help verseker. Sien meneer, anders as jy het almal wat Afrikaans is nie reeds tou opgegooi en besluit om te “go with the flow” nie. Van ons is nog trots op ons taal en herkoms, en wil dit sien floreer in Suid-Afrika – nie net tuis nie, maar ook in elke sfeer van ons samelewing. Ook aan die Universiteit van Stellenbosch waar dit oor baie jare ŉ ingebedde, hoogsontwikkelde akademiese taal geword het en nie op dieselfde vlak as Xhosa gesien of behandel kan word nie. Ook nie minderwaardig teenoor Engels is nie, maar wel so behandel word deur sprekers van die taal soos jy en die univeriteitsbestuur. Buitendien, dit val vreemd op dat Die Burger, as ŉ Afrikaans-koerant, jou hoegenaamd toelaat om jou teen-Afrikaans-standpunt in die koerant te plaas. My kruising van die Rubicon behels onder meer om te stry en te baklei vir my taal se plek aan die universiteit. Ek gaan dit doen al is ek alleen, al word ek uitgekryt, sleg gesê, geïntimideer, uitgejou of bespot. Ek sal dit doen al verloor ek vriende wat hulle vir my skaam. Ek sal dit doen al word ek ŉ ekstremis genoem, of selfs ook ŉ rassis – en dit omdat ek my beywer vir die regte van ŉ taal waarvan die meeste sprekers nie wit is nie. Ek sal dit doen al noem jy my ŉ taalbul en ondanks drogredenasies dat daar is nie plek vir Afrikaans in ŉ Engelse samelewing is nie. Al sê mense ek het geen toekoms in Afrikaans nie, of dat ŉ wêreldklas-universiteit Engels moet wees. Terloops, hierdie soort redenasies is ver bó my begripsvermoë. Kyk, al staan niemand agter my nie, sal ek baklei vir my taal se plek onder die Afrika-son. Ek sal nie toelaat dat mense soos jy en Wim de Villiers my taal ontneem van sy plek aan die US of enige universiteit nie. Ek sal nie toelaat dat die ANC-regering vir my sê in watter taal ek moet leer en praat nie. Ek sal nie toelaat dat enigiemand vir my sê ek kan dit nie doen nie, want sien ek is ŉ Afrikaner. Die Afrikaners ŉ groep mense wat nie opgee of ingee nie, al is die kanse vir sukses hoe skraal. Ons was al deur hierdie krisis en ons sal weer hierdeur kom. Want niemand, behalwe God die Almagtige, skryf ons voor nie. Nie jy of die ANC, Open Stellenbosch, ReformPuk, die SAKP of die EFF nie. Julle kan nie namens my besluite maak oor my kultuur of taal nie. Ek sal hierdie stryd leierloos en sonder ondersteuning aanpak as ek moet. Ek sal nie opgee of ingee nie, en as ek misluk sal ek Hendrik Biebouw se woorde aanhaal, en weer probeer: “Ik wil niet loopen, ’k ben een Africaander al slaat die landrost mijn dood, of al setten hij mij in den tronk. Ik sal, nog wil niet swijgen.” Pieter Burger ŉ Trots Afrikaanse student van die Universiteit van Stellenbosch